ኣብዚ ሕዚ እዋን ኣብ ኢትዮጵያ ይኹን ኤርትራ ዝሰርሑ ዝተፈላለዩ ደርፍታት ካብ ካልእ እዋናት ብዝበለጸ ዝከታተል ሰብ ኣለዎም። ናይዚ ውጽኢት ከኣ ብዙሓት ስነ-ጥበበኛታት፡ በቲ ዝሰርሕዎ ስራሕ ካብ ዩ-ትዩብ ክኽፈሎም ጀሚሩ'ሎ። ኤፍሬም፡ 'ኣሰይ' እትብል ንጽል ደርፉ ተፈታዊት ንክትኸውን ካብ ምሕሳብ ወጻኢ ኣብ ዩ-ትዩብ፡ እሞ ድማ ካብ ደርፍታት ኢትዮጵያ ብልዕሊ 15 ሚልዮን 'ቪው' (ክትረኣይ) ዝብል ሓሳብ ከም ዘይነበሮ ይዛረብ። "ብፍሉይ ኢልና ክነልዕሎ ንኽእል ምኽንያት [ነቲ ክብረወሰን] የለን። ኣብ ድምጺ፣ ክሊፕን ካልእን ተጨኒቕና ኢና ሰርሕናዮ። ስለዚ ናይዚ ኩሉ ድምር ውጽኢት'ዩ" ክብል ኣረዲኡ። ሰባት ግን ዘዝመሰሎም ምኽንያታት ከቐምጡ ከለዉ፡ ነቲ ክሊፕ ወይ ከኣ ነቲ ሙዚቃ፡ ካብዚ ሓሊፉ ድማ እታ 'ኣሰይ ኣሰይ' እትብል ኣገላልጻ ንብዙሓት ከም ዝሰሓበት ይገልጹ። ኣልበም ድምጻዊ ኤፍሬም ን'ሰይ' ን 'ተሸንፍያለሁ' ን ሓዊሱ ዝተፈላለዩ ንጽል ደርፍታት ከም ዝሰርሐ ይዛረብ። ምስ ብዙሓት ዘላለይኦ ከኣ እዘን ክልተ ደርፍታት እየን። "ሓድሽ ቁጽሪ ክልተ ደርፊ ምስ ኣዋሃሃዲ ሙዚቃ በረኸት ወልዱ ኮይና ሰሪሕና ኣለና። ከም 'ኣሰይ ኣሰይ' ጽቡቕ ንክኸውን ጽዒርና ኣለና" ዝበለ ኤፍሬም፡ እቲ ድርፊ ድሕሪ ክልተ ሰሙን ናብ ሰማዕቲ ከም ዝበጽሕ ሓቢሩ። ካብዚ ብተወሳኺ ናይታ 'ተሸንፌያለሁ' እትብል ደርፊ ቁጽሪ-2 እውን እናሰርሐ ይርከብ። 'ሙሉእ ኣልበም ንዝጸበዩ'ኸ እንታይ መልሲ ይህልወካ?'
